text: Erstatning til kaprede søfolk
  20 februar 2011 kl. 08.36
  Erstatningsnævnet for Voldsofre giver erstatning til fire danske søfolk, som blev taget som gidsler i 2007. Men for Esbjerg-styrmand kom afgørelsen for sent.
  Fire danske søfolk, som var kapret af pirater i 83 døgn på coasteren Danica White ud for Somalias kyst i sommeren 2007, får nu hver godt 100.000 kroner i erstatning.
  Det skriver Esbjergnetavis.dk.
  Efter at søfolkene kom hjem, ventede de ellers først i to år på, at et erstatningskrav på tort og svie mod skibets ejer, rederiet H. Folmer, blev afgjort i Københavns Byret. Her blev rederen frifundet, og da sagen blev anket til Øster Landsret, blev rederiet atter frifundet i sommer.
  Men fredag formiddag modtog de fire hver især et enslydende brev med posten fra Erstatningsnævnet For Voldsofre under Civilstyrelsen.
  Her meddeles det kort og godt, at de er blevet tilkendt en kontant erstatning på godt hundrede tusinde kroner for tort. Hertil skal lægges et mindre beløb i godtgørelse for 75 dage med svie og smerte samt en lille erstatning for tabt arbejdsfortjeneste. Endelig forrentes beløbet fra den 6/11 2010, hvor nævnet traf sin afgørelse.
  Den sidste af de i alt fem personer i kapringen, styrmand Tage Kramer, Esbjerg, døde i efteråret i en alder af 64 år - og får således ikke andel i pengene fra erstatningsnævnet.
  